31996L0060
L 266/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 96/60/ЕО НА КОМИСИЯТА
от 19 септември 1996 година
за изпълнение на Директива 92/75/ЕИО на Съвета относно енергийното етикетиране на битови комбинирани перални и сушилни машини
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 92/75/ЕИО на Съвета от 22 септември 1992 г. относно посочване на консумацията на енергия и други ресурси от домакински уреди в етикети и стандартна информация, свързана с продуктите (1), и по-специално членове 9 и 12 от нея,
като има предвид, че електропотреблението на комбинираните перални и сушилни машини представлява значителна част от общото търсене на енергия в Общността; като има предвид, че съществуват значителни възможности за намаляване на енергопотреблението от такива уреди;
като има предвид, че по-добрите резултати при изпирането често пъти изискват по-голямо потребление на вода и енергия; като има предвид, че информацията за резултатите при изпирането от уреда е полезна за оценка на информацията относно неговото потребление на енергия и вода; като има предвид, че това ще подпомогне потребителите при избора на уред, който съответства на рационалното използване на енергията;
като има предвид, че Общността, потвърждавайки своята заинтересованост от Международна стандартизационна система, която да създаде стандарти, практически използвани от всички партньори в международната търговия и отговарящи на изискванията на политиката на Общността, приканва европейските стандартизационни организации да продължат своето сътрудничество с международните организации в областта на стандартизацията;
като има предвид, че Европейският комитет по стандартизация (CEN) и Европейският комитет по електротехническа стандартизация (Cenelec) са органите, които са признати за компетентни да приемат хармонизирани стандарти в съответствие с общите насоки за сътрудничество между Комисията и посочените два органа, подписани на 13 ноември 1984 г.; като има предвид, че по смисъла на настоящата директива хармонизиран стандарт означава приета от Cenelec техническа спецификация (европейски стандарт или документ за хармонизация на основата на предоставен от Комисията мандат съгласно разпоредбите на Директива 83/189/ЕИО на Съвета от 28 март 1983 г. за процедурата във връзка с предоставянето на информация в областта на техническите стандарти и правилници (2), последно изменена с Директива 96/139/ЕИО на Комисията (3), и на основата на посочените общи насоки;
като има предвид, че предвидените в настоящата директива мерки съответстват на становището на комитета, създаден съгласно член 10 от Директива 92/75/ЕИО,
ПРИЕ НАСТОЯЩАТА ДИРЕКТИВА:
Член 1
1. Настоящата директива се прилага към битови комбинирани перални и сушилни машини с електрозахранване. Изключват се уреди, които могат да ползват и други източници на енергия.
2. Изискваната по настоящата директива информация се измерва в съответствие с хармонизираните стандарти, чиито номера са публикувани в Официален вестник на Европейските общности и за които държавите-членки са публикували номерата на националните стандарти, транспониращи съответните хармонизирани стандарти. В целия текст на директивата всички разпоредби, които изискват предоставяне на информация във връзка с шума, се прилагат в случаите, когато такава информация се изисква съгласно член 3 от Директива 86/594/ЕИО на Съвета (4). Тази информация, когато се изисква, се измерва в съответствие с посочената директива.
3. Посочените в параграф 2 хармонизирани стандарти се разработват в рамките на възложен от Комисията мандат съгласно Директива 83/189/ЕИО.
4. В настоящата Директива използваните изрази са по смисъла на Директива 92/75/ЕИО, освен ако контекстът не изисква друго.
Член 2
1. Посочената в член 2, параграф 3 от Директива 92/75/ЕИО техническа документация включва:
-
наименование и адрес на доставчика,
-
общо описание на уреда, което е достатъчно за неговото еднозначно идентифициране,
-
информация, включително чертежи, при необходимост, за основните проектни характеристики на модела и по-конкретно особеностите, които имат значително влияние върху потреблението на енергия,
-
справки за съответните измервателни изпитания, проведени в хода на изпитвателните процедури от хармонизираните стандарти по член 1, параграф 2,
-
указания за експлоатацията, ако има такива.
2. Посоченият в член 2, параграф 1 от Директива 92/75/ЕИО етикет се оформя съгласно приложение I към настоящата Директива. Етикетът се поставя от външната страна отпред или отгоре на уреда, така че да бъде ясно видим и да не бъде пропуснат.
3. Съдържанието и форматът на фиша по член 2, параграф 1 от Директива 92/75/ЕИО се конкретизират съгласно приложение II към настоящата Директива.
4. В случаите по член 5 от Директива 92/75/ЕИО и в случаите, когато предложението за продажба, отдаване под наем или продажба на лизинг се прави чрез печатно съобщение, като например заявка по пощата чрез каталог, печатното съобщение трябва да включва цялата информация, посочена в приложение III към настоящата директива.
5. Класът на енергийната ефективност на уреда и класът на пералните показатели се конкретизират съгласно приложение IV.
Член 3
Държавите-членки предприемат всички необходими мерки, за да гарантират изпълнението на всички задължения по настоящата директива от страна на всички доставчици и търговци с място на установяване на тяхната територия.
Член 4
1. Държавите-членки приемат и обнародват необходимите закони, подзаконови и административни актове за изпълнение на настоящата директива до 15 юли 1997 г. Те незабавно информират Комисията за това. Посочените разпоредби влизат в сила от 1 август 1997 г.
Същевременно обаче, държавите-членки допускат до 31 януари 1998 г.:
-
предлагането на пазара, пускането за пръв път на пазара и/или излагането на стоки,
-
разпространението на посочените в член 2, параграф 4
печатни съобщения, които не отговарят на изискванията на настоящата директива.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текста на разпоредбите от националното законодателство, които те приемат в областта, уредена с настоящата директивата.
Член 5
Настоящата директивата влиза в сила на двадесетия ден след датата на публикуването ѝ в Официален вестник на Европейските общности.
Член 6
Адресати на настоящата директива са държавите-членки.
Съставено в Брюксел на 19 септември 1996 година.